Κανονισμός (ΕΚ) αριθ. 622/2003 της Επιτροπής

της 4ης Απριλίου 2003

για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας(1), και ιδίως το άρθρο 4 παράγραφος 2,

Εκτιμώντας τα ακόλουθα:

(1) Ζητείται από την Επιτροπή να αποφασίσει μέτρα για την εφαρμογή των κοινών βασικών προτύπων στην πολιτική αεροπορία σε όλη την Ευρωπαϊκή Ένωση. Ένας κανονισμός είναι το πιο κατάλληλο νομοθέτημα προς το σκοπό αυτό.

(2) Σύμφωνα με τον κανονισμό (ΕΚ) αριθ. 2320/2002 και για λόγους ασφαλείας τα αναφερόμενα μέτρα είναι εμπιστευτικά και δεν θα έπρεπε να δημοσιευθούν.

(3) Προς το σκοπό αυτό είναι αναγκαίο να γίνει διάκριση μεταξύ αερολιμένων με βάση την κατά τόπους αξιολόγηση κινδύνου. Συνεπώς, η Επιτροπή πρέπει να ενημερωθεί για τους αερολιμένες που θεωρούνται χαμηλού κινδύνου.

(4) Πρέπει επίσης να επιτρέπεται η ευέλικτη εφαρμογή των μέτρων ανάλογα με τον τύπο της αεροπορικής δραστηριότητας. Η Επιτροπή πρέπει να ενημερώνεται για την εφαρμογή υποχρεωτικών μέτρων που εξασφαλίζουν ισοδύναμα επίπεδα ασφάλειας.

(5) Η επιτροπή ασφάλειας στην πολιτική αεροπορία είναι σύμφωνη με τα μέτρα που προβλέπει ο παρών κανονισμός,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός καθορίζει τα αναγκαία μέτρα για την εφαρμογή και την τεχνική αναπροσαρμογή των κοινών βασικών προτύπων που αφορούν την πολιτική αεροπορία, τα οποία πρέπει να ενσωματωθούν στα εθνικά προγράμματα ασφάλειας της πολιτικής αεροπορίας.

Άρθρο 2

Ορισμοί

Για τους σκοπούς του παρόντος κανονισμού νοείται ως:

- "Εθνικό πρόγραμμα ασφάλειας της πολιτικής αεροπορίας", οι κανονισμοί, οι πρακτικές και οι διαδικασίες που θεσπίζουν τα κράτη μέλη βάσει του άρθρου 5 του κανονισμού (EΚ) αριθ. 2320/2002, για την ασφάλεια της πολιτικής αεροπορίας στην επικράτειά τους.

- "Αρμόδια αρχή", η εθνική αρχή που έχει ορίσει κάθε κράτος μέλος βάσει του άρθρου 5 παράγραφος 2 του κανονισμού (EΚ) αριθ. 2320/2002 ως αρμόδια για το συντονισμό και την παρακολούθηση της εφαρμογής του εθνικού προγράμματος ασφάλειας της πολιτικής αεροπορίας.

Άρθρο 3

Εμπιστευτικότητα

Tα μέτρα που αναφέρονται στο άρθρο 1 είναι εκείνα που ορίζονται στο παράρτημα.

Tα μέτρα αυτά είναι απόρρητα και δεν δημοσιεύονται. Διατίθενται μόνον σε δεόντως εξουσιοδοτημένα από κράτος μέλος ή την Επιτροπή άτομα.

Άρθρο 4

Κοινοποίηση

Τα κράτη μέλη ενημερώνουν γραπτώς την Επιτροπή σχετικά με όλους τους αερολιμένες για τους οποίους έκαναν χρήση της επιλογής βάσει είτε του στοιχείου α) είτε του στοιχείου γ) του άρθρου 4 παράγραφος 3 του κανονισμού (EΚ) αριθ. 2320/2002.

Άρθρο 5

Αντισταθμιστικά μέτρα

Τα κράτη μέλη ενημερώνουν γραπτώς την Επιτροπή σχετικά με τα αντισταθμιστικά μέτρα που εφαρμόζουν σύμφωνα με το σημείο 4.2 του παραρτήματος του κανονισμού (EΚ) αριθ. 2320/2002.

Άρθρο 6

Ο παρών κανονισμός αρχίζει να ισχύει από τις 19 Απριλίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Απριλίου 2003.

Για την Επιτροπή

Loyola De Palacio

Αντιπρόεδρος

(1) ΕΕ L 355 της 30.12.2002, σ. 1.

ΠΑΡΑΡΤΗΜΑ

ΛΕΠΤΟΜΕΡΗ ΜΕΤΡΑ ΑΣΦΑΛΕΙΑΣ ΤΩΝ ΑΕΡΟΜΕΤΑΦΟΡΩΝ

Σύμφωνα με το άρθρο 3 το παράρτημα είναι απόρρητο και δεν δημοσιεύεται στην Επίσημη Εφημερίδα της Ευρωπαϊκής Ένωσης.